**Pardon scuza-ți**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*celor ce se știu în treabă\*

n-am nici o treabă

mă învârt pe-aici doar o cădea din pom vreo dudă coaptă

un smoothie fabulos prepar la repezeală cu glutamatul de sub limbă

vreo două trei urzici și un măcriș

vor da savoare mixturii de silabe ofilite

pe care v-o servesc drept un desert de gală

hai ce mai așteptați

am un hârdău în curte pregătit anume

să-ncapă laudele voastre și coronițele pe care sigur o să le primesc

căci știu că-s primadona cea mai cea

pe care nici un podium n-o cuprinde și strălucirea mea

n-o face de ocară nici ploaia de asteroizi

curgând năuci în sus

când dosu-i frunte și nu am apăsare

de legi canoane armonii bun-simț frumos

și alte grohotișuri

hai ce mai stați vreau like-uri cât mai multe

și pupături și osanale de-a valma nu contează să fie din belșug

builmica-mi natură n-o satură nimic oriunde îmi port pașii

avizi de sevă cale orhidee ofer la schimb oricând pe-un mărăcine

ce vi-l înfig zâmbind sub coastă

eu primadonă sunt voi sclavii mei supuși nu vreau

s-aud un crâcnet de la nime

eu navighez pe-o mare ai cărei pești doar pentru mine

au icre pregătite în salată (păsămite un pic cam expirată)

dar ce contează

sunt primadonă chiar de căița fuse-o glumă

a moașei din vecini

n-am nici un har da nici nevoie am

că știu învârte vorbele-n pahar să creadă orișicine

că-i un taifun pe larg ocean

și am petarde câte-o mie în fiecare deșt să amețesc hipnotic

orice gură cască dedulcit la dropsuri

inocent săracu nu văzu turma de oi din zonă și behăiala surzitoare

îi lăsă cadou mirositor pe buză dar

vrăjit se pare de junimea-mi dârză crezu

că-l desfăcu din poleială

sunt primadona de pe grindă

și-un ultim dar am pentru voi ce-am strâns cu trudă

de prin scaieți și plaiuri de silabe virusate

adjudecat pe o bezea și un surâs de contrabandă căci fără greș

o bombă lasă-n urmă

pirueta mea

pardon scuzați a fost o fâsâială care mi-a scăpat